Peiling bevind daling in DA-steunArgieffoto: DA Die marknavorsingsgroep Ipsos Markinor het hul jongste meningspeiling bekend gemaak – en dit lyk nie goed vir die DA nie. Volgens dié peiling geniet die ANC tans 61% steun (af van 62% in 2014), die DA 14% (af van 22% in 2014), die EFF 9% (op van 6% in 2014) en die IVP 2% (dieselfde as in 2014). Hoewel die aantal mense wat by die peiling betrek is – meer as 3 500 Suid-Afrikaners – genoeg is om as ’n verteenwoordigende steekproef te kwalifiseer, strook dit nie met tussenverkiesingsuitslae nie en stel dit Ipsos Markinor bloot aan kritiek dat hulle nie uit hul foute van die verlede leer nie. In die verlede het die maatskappy nog deurgaans die DA en die IVP se steun onderskat, en dit lyk asof hulle dit met dieselfde metodiek waarskynlik weer gedoen het. In die verlede is soortgelyke peilings deur dieselfde mense telkens gekritiseer op metodiese gronde, veral omdat die deelnemers nie uitgevra is na hul stempatrone van die verlede nie. Nog kritiek is dat daar geen aantoonbare pogings was om die foute van die verlede se peilings in ag te neem in die metodiek van die hede of toekoms nie, omdat: – die impak van die meerderheidsvoorkeur in ’n spesifieke gebied op die individu se voorkeur (en dus die gevolge van groepdruk) nie verreken word nie; – daar soveel tyd verloop tussen die tydperk waarin die peiling gedoen word en die tyd wanneer dit aangekondig word (in hierdie geval soveel as drie maande) en; – daar in die verlede ’n neiging bestaan het om die politieke vrae te voeg by vrae oor byvoorbeeld voorkeure vir verbruikersprodukte, wat dikwels ’n ander ingesteldheid as politieke keuses verteenwoordig. In die mees onlangse peiling se geval hou die bevindings nie steek met kiesersvoorkeur soos weerspieël in tussenverkiesings nie. Terwyl die DA se steun wankel weens gebrekkige diversiteitsbestuur, gevolglike interne struwelinge en beleidsonsekerheid, is daar geen aanduiding dat die party ’n derde van sy kiesers kwyt is nie. Die ANC bereik ook nie in tussenverkiesings eers naastenby sy steunvlakke van 2014 nie, terwyl die IVP reeds die afgelope drie jaar sterk groei ondervind, onder meer danksy die wegval van steun vir die NFP en ontevredenheid in Zoeloegeledere oor die opsy skuif van oudpres. Jacob Zuma deur die ANC. Die een party wie se steunvlakke wel in tussenverkiesings weerspieël word, is die EFF. Die DA se verkiesingshoof, Jonathan Moakes, het in reaksie op die bevindings gesê Ipsos Markinor het nog altyd DA-steun vêr onderskat, soos hul peilings in 2009 en 2014 duidelik toon. Die DA se eie peilings toon onder meer hulle sal die bewind in die Wes-Kaap behou en dat hul steun in Gauteng groei, aldus Moakes.